
Na osnovu člana 6. Odluke o kriterijima i postupku za raspodjelu budžetskih sredstava – Grantovi drugim nivoima vlasti - uklanjanje arhitektonskih barijera za 2026. godinu, Vlade Unsko-sanskog kantona, broj: 03-02-44-736/2026 od 22.6.2026. godine, Ministarstvo za građenje, prostorno uređenje i zaštitu okoliša raspisuje:

JAVNI POZIV

za raspodjelu budžetskih sredstava – Grantovi drugim nivoima vlasti - uklanjanje arhitektonskih barijera za 2026. godinu
I. PREDMET JAVNOG POZIVA
Predmet Javnog poziva je prikupljanje projekata za dodjelu budžetskih sredstava Ministarstva za građenje, prostorno uređenje i zaštitu okoliša Unsko-sanskog kantona (u daljem tekstu: Ministarstvo) za 2026. godinu utvrđenih u Budžetu Unsko-sanskog kantona za 2026. godinu („Službeni glasnik Unsko-sanskog kantona“ broj: 1/26) i to: razdjel 19, glava 01, potrošačka jedinica 0001, funkcionalni kod 0660, izvor 10 - Kapitalni transferi ekonomski kod 615100, subanalitika JAU019 – Kapitalni grantovi drugim nivoima vlasti i fondovima – za uklanjanje arhitektonskih barijera.

Vlada Unsko-sanskog kantona na prijedlog ovog Ministarstva donijela je Odluku o kriterijima i postupku za raspodjelu budžetskih sredstava – Grantovi drugim nivoima vlasti - uklanjanje arhitektonskih barijera za 2026. godinu, broj: 03-02-44-736/2026 od 22.6.2026. godine (u daljem tekstu: Odluka).
Raspodjela budžetskih sredstava, shodno gore navedenoj Odluci, provodi se na osnovu: odluke Vlade Unsko-sanskog kantona o usvajanju Programa utroška, a nakon provedene procedure objave javnog poziva, imenovanja komisije, ocjenjivanja prijava i objave konačne rang liste uspješnih projekata, te sklapanja ugovora sa gradovima, odnosno općinama Unsko-sanskog kantona.
II. CILJ PROJEKTA, VISINA SREDSTAVA, KORISNICI I KRITERIJI
Cilj projekta:
Sredstva iz Odluke dodjeljuju se gradovima i općinama sa područja Unsko-sanskog kantona za finansiranje i sufinansiranje projekata uklanjanja arhitektonskih barijera na području Unsko-sanskog kantona, a u cilju uklanjanje visinskih razlika za pristup i kretanje osoba sa umanjenim tjelesnim mogućnostima, postavljanje pristupnih rampi i rukohvata, ugradnju liftova za nepokretne osobe, uklanjanje ili prilagođavanje izdignutih pragova, stepenika i sličnih prepreka unutar objekta, prilagođavanje pultova i šaltera, prilagođavanje vrata i prolaza osobama s invaliditetom, prilagođavanje toaleta osobama s invaliditetom, te uklanjanje drugih vrsta arhitektonskih barijera koje osobama s invaliditetom onemogućavaju samostalno i jednostavno kretanje i korištenje. 
Visina sredstava koja se dodjeljuju:
Ukupan fond sredstava za apliciranje od strane gradova, odnosno općina na području Unsko-sanskog kantona planiran je Budžetom Unsko-sanskog kantona za 2026. godinu u iznosu od 60.000,00 KM. 
Iznos sredstava koji se može maksimalno dodijeliti po prijavi je 7.500,00 KM. 

U slučaju manjeg broja prijava maksimalni iznos sredstava koji se dodjeljuje može se odlukom ministra i povećati shodno raspoloživim sredstvima.
Sredstva se ne mogu dodjeljivati za već završene projekte. Izuzetno, sredstva se mogu dodijeliti ako se radi o započetim, a nezavršenim projektima, odnosno projektima koji se realiziraju u fazama.
Ministarstvo će pri dodjeli sredstava primjenjivati načelo da se raspoloživim sredstvima postigne najveća ukupna korist za lokalnu zajednicu i stanovništvo.

Korisnici projekta:
Sredstva se dodjeljuju gradovima i općinama na području Unsko-sanskog kantona za finansiranje i sufinansiranje projekata uklanjanja arhitektonskih barijera na području Unsko-sanskog kantona za 2026. godinu.
Kriterij za dodjelu sredstava i bodovanje:
Kriteriji na osnovu kojih se vrši bodovanje prijave su sljedeći:

a)
budžet i isplativost, 

b)
 visina učešća u sufinansiranju projektnog prijedloga od strane podnosioca prijave.

Za svaki kriterij pojedinačno se dodjeljuju bodovi od 0, 1, 3 ili 5 po projektnom prijedlogu. Ukupna ocjena projektnog prijedloga sastoji se od zbira pojedinačnih bodova članova komisije.

Pri bodovanju projektnih prijedloga komisija može zatražiti dodatna pojašnjenja o projektu od podnosioca prijave.
III.  NEOPHODNA DOKUMENTACIJA ZA SUDJELOVANJE
Prijava projekta gradova i općina Unsko-sanskog kantona podnose se na posebnim obrascima, a preuzimaju se sa web stranice Vlade Unsko-sanskog kantona (www.vladausk.ba),  označeni kao Aneks I. – obrazac za prijavu i Aneks II. – Budžet, ovjeren  i  potpisan  od strane odgovorne/ovlaštene osobe i isti treba da sadrži:

a) informacije o podnosiocu prijave (naziv aplikanta, odgovorna osoba, kontakt osoba za realizaciju projekta, telefon),

b) naziv projekta,
c) lokaciju implementacije projekta,

d) ukupan budžet projekta i izvore finansiranja,

e) sažetak projekta,

f) opći i specifični ciljevi projekta,

g) relevantnost projekta,

h) očekivani rezultati,

i) projektne aktivnosti po fazama i vremenski okvir,

j) održivost projekta,

k) partneri na projektu (ukoliko ih ima),

l) budžet projekta (Aneks II.),

m) detalje o sufinansiranju (ukoliko postoje vlastiti ili drugi izvori finansiranja),

n) opis organizacije aplikanta,

o) način praćenja projekta i interni nadzor,

p) broj transakcijskog računa i naziv banke kod koje je otvoren račun.

Uz prijavni obrazac potrebno je dostaviti i sljedeću dokumentaciju:

a) kopija kartona deponovanih potpisa, /ugovor/, potvrda banke iz kojeg je vidljiv broj transakcijskog računa na koji će se sredstva doznačiti,

b) dokaz o osiguranju sredstava sufinansiranja (budžet grada, odnosno općine sa naznakom projekta),

c) ako postoji partner na projektu dostaviti dokaz o visini sredstava sa kojima će isti sufinansirati projekat  (sporazum o saradnji/ugovor/izjava).     
IV. POSTUPAK RAZMATRANJA PRIJAVA I ZAKLJUČENJE UGOVORA
Dostavljene prijave sa potrebnim dokazima po Javnom pozivu razmatra komisija koju rješenjem imenuje ministar Ministarstva i koju čine tri člana.
Komisija neće uzeti u proces bodovanja prijavu gradova i općina Unsko-sanskog kantona:

a) koja je neblagovremena (dostavljena nakon isteka roka određenog javnim pozivom),

b) koja je usmjerena na oblasti suprotno onim određenim ciljevima projekta u ovom Javnom pozivu, 
c) koja se ne izradi na posebnim obrascima, koji su sastavni dio ovog Javnog poziva,

d) koja ne sadrži kompletnu dokumentaciju koja se traži Javnim pozivom,

e) koja planira troškove vlastitih ljudskih resursa za implementaciju projekta,

f) za već završene projekte (izuzev ako se radi o započetim, a nezavršenim projektima koji su planirani u fazama),

g) ukoliko se podaci iz dostavljene dokumentacije ne slažu sa dostavljenim   projektnim prijedlogom i/ili budžetom projekta,

h) koji nisu opravdali sredstva po projektu uklanjanja arhitktonskih barijera doznačenih u prethodnoj godina, izuzev za gradove, odnosno općine čija je implementacija u toku.  
Naprijed navedenu prijavu na Javni poziv komisija će odbaciti. 

Komisija nakon što izvrši analizu ispunjenosti formalno-pravnih uvjeta prijave, odnosno provjeru blagovremenosti prijave i kompletnosti dokumentacije dostavljene prijave, vrši proces bodovanja prijave i izrađuje preliminarnu rang listu.

Preliminarna rang lista uspješnih projekata sa listom prijavama koje se odbacuju, objavljuje se na oglasnoj ploči u zgradi Vlade Unsko-sanskog kantona i web stranici Vlade Unsko-sanskog kantona. 

Na preliminarnu rang listu podnosilac prijave može uložiti prigovor ministru Ministarstva u roku od osam dana od dana objavljivanja preliminarne rang liste. Prigovor razmatra ministar, nakon čega pisano obavještava podnosioca prigovora o donesenoj odluci po prigovoru.

Nakon okončanog žalbenog postupka ministar donosi konačnu rang listu uspješnih projekata i ista se objavljuje na oglasnoj ploči u zgradi Vlade Unsko-sanskog kantona i web stranici Vlade Unsko-sanskog kantona. 


Nakon donošenja odluke Vlade Unsko-sanskog kantona o usvajanju Programa utroška sredstava, sa gradovima, odnosno općinama Unsko-sanskog kantona čije prijave budu odobrene za finansiranje i sufinansiranje zaključit će se ugovor kojim će se urediti uvjeti i način korištenja sredstava za implementaciju projekta, način praćenja namjenskog korištenja  sredstava za implementaciju projekta, dokumentacija koju je korisnik sredstava obavezan dostaviti Ministarstvu, rok važenja ugovora, te ostala međusobna prava i obaveze korisnika sredstava i Ministarstva. 
U slučaju korekcije traženih iznosa za finansiranje i sufaninsiranje projekata gradovi, odnosno općine Unsko-sanskog kantona dužne su prije zaključenja ugovora dostaviti ažurirani budžet projekta. 

V. IZVJEŠTAVANJE I VRŠENJE NADZORA
Nakon implementacije projekta Ministarstvu se dostavlja Izvještaj o implementaciji projekta na obrascu koji se preuzima sa web stranice Vlade Unsko-sanskog kantona (www.vladausk.ba) označen kao Aneks III., koji je sastavni dio ovog Javnog poziva, a koji ovjerava i  potpisuje odgovorna osoba. 
Uz izvještaj se prilaže kopija ugovora sa Ministarstvom, dokaz da su robe i usluge nabavljene u skladu sa Zakonom o javnim nabavkama BiH („Službeni glasnik Bosne i Hercegovine“, broj: 39/2014, 59/2022 i 50/24), kopije faktura, fiskalnih računa iz kojih je vidljiva svrha utroška sredstava, kopiju bankovnih izvoda iz kojih je vidljivo da su obaveze prema dobavljačima u potpunosti izmirene, zapisnik o primopredaji radova/usluga, izvještaj nadzornog organa, fotodokumentacija i slično. Datumi izdavanja računa i datumi plaćanja računa moraju biti biti poslije datuma zaključenja ugovora o dodjeli sredstava.
Nadzor nad trošenjem finansijskih sredstava vršit će se u skladu sa Pravilnikom o procedurama vršenja nadzora nad korištenjem finansijskih sredstava Ministarstva za građenje, prostorno uređenje i zaštitu okoliša Unsko-sanskog kantona broj: 11-11-9029-1/24 od 16.7.2024. godine.  

VI. PODNOŠENJE PRIJAVA

Obrasci za prijavu projekta se preuzimaju sa web stranice Vlade Unsko-sanskog kantona (www.vladausk.ba). Obrazac za prijavu projekta sa budžetom i obaveznom dokumentacijom, dostavlja se  na način da su uvezani i poredani prema redoslijedu. 
Prijava sa obaveznom dokumentacijom se dostavlja neposredno na protokol Vlade Unsko-sanskog kantona ili putem pošte u zatvorenoj koverti na adresu:
„Ministarstvo za građenje, prostorno uređenje i zaštitu okoliša, ulica Alije Đerzeleza broj 2., 77 000 Bihać“,  sa naznakom: „PRIJAVA NA JAVNI POZIV ZA RASPODJELU BUDŽETSKIH SREDSTAVA – GRANTOVI DRUGIM NIVOIMA VLASTI - UKLANJANJE ARHITEKTONSKIH BARIJERA ZA 2026. GODINU – NE OTVARATI“.

U koverti može biti samo jedna prijava, a ako ima više prijava u jednoj koverti prijave se odbacuju. Neuredne, neblagovremene i nepotpune prijave komisija će odbaciti.
Javni poziv za dodjelu sredstava objavljuje se na oglasnoj ploči u zgradi Vlade Unsko-sanskog kantona i web stranici Vlade Unsko-sanskog kantona (www.vladausk.ba), sa koje se preuzimaju aplikacijski obrasci. Javni poziv ostaje otvoren 15 dana od dana posljednje objave Javnog poziva.
VII.  OPĆE ODREDBE
 Budžetska sredstava koja se dodjeljuju ne predstavljaju državnu pomoć u smislu Zakona o sistemu državne pomoći u Bosni i Hercegovini („Službeni glasnik BiH“, broj: 10/12 i 39/20) i podzakonskih akata koji se primjenjuju u Federaciji Bosne i Hercegovine.

Sve dodatne informacije vezane za Javni poziv, mogu se dobiti svakim radnim danom putem telefona 037/316-044.


                                                                                       M I N I S T A R








              Edvin Odobašić, MA dipl.ing.arh.

